Nafarroako Parlamentuko Mahaiak, 2018ko urriaren 15ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Ana María Beltrán Villalba andreak aurkezturiko mozioa, zeinaren bidez Nafarroako Gobernua premiatzen baita protokolo bat taxutu dezan, amatasun prestazioa dela-eta PFEZean egindako atxikipenak itzultze aldera.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko urriaren 15ean

Lehendakaria: Ainhoa Aznárez Igarza

MOZIOAREN TESTUA

Nafarroako Alderdi Popularreko foru parlamentarien elkarteko Ana Beltrán Villalba andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko. Mozioaren bidez, Nafarroako Gobernua premiatzen da amatasun prestazioa dela-eta PFEZean egindako atxikipenak itzultzeko protokolo bat taxutu dezan.

Auzitegi Gorenak lege-doktrina gisa ezarri duenez, “Pertsona fisikoen errentaren gaineko zergatik salbuetsita daude Gizarte Segurantzarengandik jasotako amatasun-prestazio publikoak”.

Hori da Administrazioarekiko Auzien III. Salako Bigarren Atalaren epai batean jasota ageri dena. Epai hori dela-eta, ukitutako pertsonek erreklamatu ahal izanen dute 2014tik hona atxikitakoa itzultzea (data horretan preskribatzen baitira tributu-zorrak).

Espainiako gainontzeko lurraldeekiko konparaziozko bidegabekeriak ekiditeko, Nafarroako Gobernuak ofizioz taxutu beharko luke protokolo bat, Nafarroan ere 2014tik honako atxikipenak itzultzeko eta, hartara, ukitutako pertsonek itzulketa hori erreklamatu behar izatea ekiditeko.

Horregatik guztiagatik, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du amatasun prestazioa dela-eta PFEZean egindako atxikipenak itzultzeko protokolo bat taxutu dezan.

Iruñean, 2018ko urriaren 9an

Foru parlamentaria: Ana Beltrán Villalba